Ma waarsku ná tienerseun hartaanval kryMarko Hepburn. Foto: Facebook. ŉ 18-jarige hoërskoolleerling sterk by die huis aan ná hy ‘n ligte hartaanval gehad het nadat hy geoefen het terwyl hy verkouesimptome gehad het. Marissa Hepburn het aan Maroela Media gesê haar seun Marko en sy boetie is kranige rugbyspelers. “Marko en sy boetie is gekies vir die Oryx-sewesspan wat binnekort na Dallas vertrek en hy wou gaan oefen,” het Marissa gesê. Marko het verkouesimptome gehad, maar sy ma oortuig hy voel beter en Sondag gaan oefen. Albei boeties speel ook vir Tukkies se o.18-span. “Toe ons huis toe ry ná oefening, het hy vir my gesê: ‘Ma, ek voel nie lekker nie.’ Hy sukkel maar altyd ’n bietjie met sinus en ons het gedink sy sinus het nou ’n verkoue geword,” het Marissa gesê. Marko en sy boetie Armand. Foto: Facebook. Die gesin is huis toe en Marissa het begin kos maak. “Toe ek hom in sy kamer gaan haal, het ek hom op die vloer sien lê. Hy het reeds sy bewussyn verloor. Ek is self ŉ rugbyparamedikus en het sy lewenstekens nagegaan en met hom na die Netcare Montana-hospitaal gejaag,” het Marissa verduidelik. Daar is deur die loop van die aand drie EKG’s gedoen en toe vasgestel dat hy infeksie in die hartsak het en ŉ ligte hartaanval gekry het. Hy is Maandagoggend 01:00 huis toe. “Sy dokter het ook vir my gesê as Marko op sy bed bewusteloos geword het en ek gedink het hy slaap, hy dalk nie Maandagoggend sou wakker word nie. Hy is ŉ sterk kind. Ons vat dit dag vir dag,” het Marissa gesê. Marko sal eers weer rugby speel sodra die infeksie in sy hartsak opgeklaar het en die kardioloog tevrede is met sy vordering. Hy is ŉ gr. 11-leerder aan die Hoërskool Wonderboom. “Dis nou my missie in die lewe om ander ouers en kinders te waarsku oor wat kan gebeur as jy oefen terwyl jy nie lekker voel nie. Selfs al het jou kind ŉ loopneus of hoofpyn, iets is fout – daar sal altyd nog geleenthede wees.”